In die volgende paar weke gaan ek verskillende geregte met sampioene voorberei om te wys hoe veelsydig dié gesonde bestanddeel is. Dit gaan ook sommer ’n maklike manier wees om te wys hoe natuurlike geurmiddels en die regte gaarmaakmetodes geregte net soveel lekkerder maak – beslis beter as net nog ’n pakkie of botteltjie reedsvoorbereide ‘iets’ uit ’n winkel. Soms is eenvoud juis die antwoord, met ’n paar elemente wat mekaar regtig goed aanvul en komplementeer.
Die marinade en dus slaaisous van die resep is ’n variasie op ’n slaaisousresep wat ek al voorheen gebruik het. Deur selfs ’n slaaisous of marinade voor te berei, weet jy presies wat daarin is, want dis nogal twee produkte wat baie maklik ’n klomp versteekte bestanddele, soos suiker, sout, chemikalieë en ander preserveermiddels, kan bevat, wat jy dalk eintlik probeer verminder in jul etes. ’n Slaaisous en marinade bevat dikwels olie as ’n basis, so gebruik ’n gesonde olie, soos olyf- of avokado-olie om reeds daarmee al van die gesonde omega-olies in jul etes in te sluit.
Die hoender word net effens verbruin en dan vir ’n paar minute geprut om gaar, maar nog baie sappig te wees. Daarna word dit in kleiner stukkies gepluis – so ’n mooi Afrikaanse woord. En sommer ook die woord wat die ATKV die week borg. Alhoewel die betekenis van die twee woorde pluis en vlok baie na aan mekaar is, is daar tog ’n verskil. Om iets te pluis, beteken dat jy dit uitrafel, soos met die hoender vir die resep of die deesdae gewilde varkvleis – flentervark (pulled pork). Die aksie word heel dikwels met jou hande gedoen. Om iets te vlok, soos wanneer jy vis met ’n vurk vlok, beteken dat dit in groter stukkies uitmekaar getrek word, in die spier-groepies, soos dit van die grate afkom.
Nog ’n belangrike bestanddeel vir hierdie hoenderslaai, is ’n lekker kaas. Ek het onlangs die reeks kase van Indezi River Creamery leer ken en is sommer baie opgewonde daaroor. Ek is dol oor bokmelkkaas en hulle maak baie meer as net die gewilde sagte bokmelkkaas wat meeste mense ken. Vir die slaai het ek ’n bokmelk-cheddar gebruik – hulle noem dit Nandi, sommer nog ’n rede om baie van die kaas te hou, want dis so ’n mooi naam. Indezi doen baie moeite om ’n Suid-Afrikaanse aanslag aan hul produkname te gee. Die kaasmakery is in die mooie Natalse Middelande en hulle het ’n wye reeks bok- en koeimelkprodukte, selfs ’n bokmelk-jogurt wat absoluut heerlik is. Gaan kyk op hul webwerf http://www.indezi.co.za/ hoe hul verpakking lyk en hou jou oë oop daarvoor as jy weer in ‘n groot supermark is.
Die gaarmaakmetode vir die slaaibestanddele is alles deel van die fokus in die reeks resepteboeke van Pharma Dynamics, Cooking from the heart, wat gratis op hul webwerf beskikbaar is: http://cookingfromtheheart.co.za/ Die slaaisousresep is ook ’n variasie van ’n resep uit die derde boek.